钦定古今图书集成/明伦汇编/官常典/第674卷 > 司马直
## 钦定古今图书集成/明伦汇编/官常典/第674卷 > 司马直

按《后汉书张让传》：张让、赵忠等说帝，令敛天下田亩，
税十钱以修宫室。发太原、河东、狄道诸郡材木及文
石，每州郡部送至京师，黄门常侍辄令谴呵，不中者因彊折贱买，十分顾一，因复货之于宦官，复不为即
受，材木遂至腐积，宫室连年不成。刺史、太守复增私
调，百姓呼嗟。凡诏所征求，皆令西园驺密约敕，号曰
“中使”，恐动州郡，多受赇赂。刺史、二千石及茂才、孝廉
迁除，皆责助军修宫钱。大郡至二三千万，馀各有差。
当之官者，皆先至西园谐价，然后得去；有钱不毕者，
或至自杀。其守清者乞不之官，皆迫遣之。时钜鹿太
守、河内司马直新除，以有清名，减责三百万。直被诏
怅然曰：“为民父母，而反割剥百姓以称时求，吾不忍
也。”辞疾不听。行至孟津，上书极陈当世之失，古今祸
败之戒。即吞药自杀。书奏，帝为暂绝修宫钱。